Esapulo 46: Ovimbaka Vio Yeriko
NYE ca kupula ovimbaka evi vio Yeriko? Ovimbaka evi vi kasi ndu okuti via kupuiwa latenda anene. Pole kotembo yaco ka kua kaile atenda ndaño ovota. Yehova eye wa linga ocikomo caco. Tu konomuisi ndomo ca lingiwa.
Kũlĩhisa eci Yehova a sapuila Yehosua. Eye wa popia hati: ‘Ene vosi walume vakuavita, ñuali olupale onjanja yimosi veteke. Eci oco vu linga oloneke epandu. Ambati ocikasia covisila. Ovitunda epanduvali vi pite kovaso yocikasia covisila loku sika anguena avo.
‘Keteke liepanduvali ñuali olupale olonjanja epanduvali. Noke siki anguena kuenda kaluki londaka yovita. Kuenje ovimbaka vi kupuka.’
Yehosua kuenda omanu va linga ovina viosi Yehova a tuma. Osimbu va kala loku ñuala olupale, lomue wa vangula ondaka yimue. Kua kala lika oku yevala onjuvungo yanguena kuenda yolomãi. Ovanyali vomanu va Suku volupale luo Yeriko va fetika oku kuata usumba. Ove hẽ o lete ukolo ukusuka u kasi ndeti ponjanela? Onjanela yaco yelie? Ocili okuti, Rahava wa linga ovina viosi olondavululi vio sapuilile. Epata liaye lia kala vokati konjo oku lavulula kumosi laye.
Keteke liepanduvali noke lioku ñuala olupale olonjanja epanduvali, va Isareli va sika anguena. Alume va kuavita va kaluka, kuenje ovimbaka via kupuka. Noke Yehosua wa popia hati: ‘Pondi omanu vosi va kasi volupale. Va yoki londalu. Yoki ovina viosi. Opalata lulu, lovikuata viosipi levi viutale, vi eciwa kovokuasi ombalaka ya Yehova.’
Yehosua wa sapuila olondavululi vimue vivali hati: ‘Kuendi konjo ya Rahava, u neni kumue lepata liaye.’ Rahava kumue lepata liaye va popeliwa ndeci olondavululi via likuminyile kokuaye.
Yehosua 6:1-25.
Apulilo
- Nye Yehova a tumile asualali lovitunda oku linga vokuenda kuoloneke epandu?
- Nye alume va sukilile oku linga keteke liepanduvali?
- Ndomo o cilete vociluvialuvia nye ca pita lovimbaka vio Yeriko?
- Momo lie ukolo ukusuka wa kutiwila ponjanela?
- Yehosua wa sapuilile asualali oku linga nye limbo kuenda lomanu va tungilemo? Pole nye a va sapuililevo catiamẽla kopalata, kulu, kosipi kuenda kutale?
- Nye olondavululi vivali via popele oco ci lingiwe?
Apulilo akuavo
- Tanga Yehosua 6:1-25.
Va Isareli oku ñuala imbo lio Yeriko oloneke epanduvali ca lisetahãla ndati lupange woku kunda Wolombangi via Yehova koloneke vilo via sulako? (Yeh. 6:15, 16; Isa. 60:22; Mat. 24:14; 1 Va Kor. 9:16)
Ocitumasuku ci sangiwa kelivulu lia Yehosua 6:26 ceya oku tẽlisiwa ndati eci kua pita ci soka 500 kanyamo? Kuenda eci ci tu longisa nye catiamẽla kolohuminyo via Yehova? (1 Olos. 16:34; Isa. 55:11)
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn